次韻志宏見示春雪長句
作者：李綱
朝代：宋

paragraphs: 百花爛漫如冶容，頗訝陡然春色濃。
那知忽作三尺雪，草木洗盡羣芳空。
六英飄舞片片好，誰與刻削嗟神工。
谿山恍在玉壺裏，樓觀飛出瑶臺中。
却憐極目皆皓素，不復零落傷殘紅。
幽人栩栩應夢蝶，落絮漠漠方黏蜂。
虚堂兀坐清入骨，欲期汗漫遊鴻濛。
剡谿訪戴久寂寞，安得一御泠然風。
年來端恐詩道窮，幸予佳句時争鋒。
客愁已劇更賦雪，半夜吟苦天地白。